b'\n_START_ARTICLE_\nEn ole kreivit\xc3\xa4r\n_START_SECTION_\nArviot\n_START_PARAGRAPH_\nAikalaisarvioissa erityisen kiitoksen saavat Lemisen upea lavastus sek\xc3\xa4 muut ulkoiset puitteet, mutta useimmat kiinnitt\xc3\xa4v\xc3\xa4t huomiota my\xc3\xb6s juonen hajanaisuuteen. N\xc3\xa4kemykset kiteytt\xc3\xa4\xc3\xa4 Olavi Vesterdahl (Aamulehti): "Esiintyjien puvusto [on] loistelias ja suuret tanssikohtaukset antoivat lis\xc3\xa4\xc3\xa4 silm\xc3\xa4nruokaa, niin ett\xc3\xa4 filmi ulkonaisilta puitteiltaan on h\xc3\xa4ik\xc3\xa4isev\xc3\xa4 - ei ihme ett\xc3\xa4 ohut juoni uhkaa sortua kaiken t\xc3\xa4m\xc3\xa4n alle." Toini Aaltonen (Suomen Sosialidemokraatti) antaa kiitoksen Marius Raichin kuvaukselle ja Nils-Eric Fougstedtin musiikille."_NEWLINE_Vaikka elokuva on my\xc3\xb6hemmin er\xc3\xa4\xc3\xa4ss\xc3\xa4 arviossa sijoitettu Lemisen tuotannon parhaimmistoon, on kuitenkin sanottu my\xc3\xb6s, ett\xc3\xa4 onnistuneesti luotujen milj\xc3\xb6iden elokuva on "j\xc3\xa4hme\xc3\xa4ksi j\xc3\xa4\xc3\xa4v\xc3\xa4 romanttinen satu".\n_START_SECTION_\nPalkinnot\n_START_PARAGRAPH_\nElokuvan tekij\xc3\xa4t saivat kaksi Jussi-palkintoa, Marius Raichi kuvauksesta ja Hannu Leminen lavastuksesta.'